नई दिल्ली : पूर्वी उत्तर प्रदेश और बिहार में बड़े धूमधाम से मनाया जाता है छठ महापर्व। जिसकी शुरुआत नहाय-खाय से होती है। जो आज यानी रविवार से शुरू हो गया। इस महापर्व की तैयारियां राजधानी दिल्ली में भी शुरू हो गयी हैं। रविवार से 4 दिन तक चलने वाले इस पर्व को लेकर हर जगह उत्साह का माहौल बना हुआ है। एक तरफ जहां छठ पूजा के लिए यमुना घाटों की सफाई और सजाने का कार्य शुरू हो गया तो वहीं दिल्ली के बाजारो में भी रौनक आ गयी है।
यह महापर्व रविवार से नहाय-खाय से शुरू होकर 14 नवंबर को सूर्योदय के अर्घ्य के साथ समाप्त हो जाएगा। आपको बता दें कि इस महापर्व में साक्षात सूर्य देव की आराधना की जाती है जिसका मुख्य प्रसाद ठेकुआ होता है जिसे आटा या मैदा से तैयार किया जाता है।
दिल्ली के इन बाजारों में है खास रौनक
अगर आप दिल्ली में हैं और छट पूजा कर रहे हैं तो दिल्ली के पालम इलाके, पूर्वी दिल्ली, द्वारका, बुराड़ी, गोपालपुर, जहांगीर पुरी समेत कई जगहों से पूजन सामग्री खरीद सकते हैं। कोशी, पीतल का सूप, बांस का सूप, दउरा, केला, संतरा, अनार, सेब, पानी फल, गागल, पानी वाला नारियल, गन्ना, कच्ची हल्दी, मूली, अदरक, सूथनी आदि की दुकानें इन इलाकों में खूब मिल जाएंगी।
घाटों की हो रही है सफाई
दिल्ली के यमुना के किनारे घाटों की साफई की जा रही है। यमुना घाट पर लकड़ी के बाड़ लगाने के साथ ही मिट्टी को ही खानेदार सीढ़ियों के रूप में तैयार किया जा रहा है। तो वहीं प्रशासनिक व्यवस्था भी पुख्ता की जा रही है। खास कर सुरक्षा के विशेष इंतजाम किए जा रहे हैं। इसके अलावा घाटों पर सीसीटीवी कैमरे लगाए जा रहे हैं।
इस वजह से महान है ये 4 दिवसीय पर्व
इस पर्व में साक्षात भगवान भाष्कर यानी सूर्य की आराधना की जाती है। कार्तिक माह में मनाये जाने वाला लोक आस्था का महापर्व छठ का हिंदू धर्म में विशेष महत्व है। इस पर्व में व्रती दो दिनों तक निर्जल व्रत रहते हैं। रविवार को नहाय-खाय, सोमवार को खरना, मंगलवार को खष्ठी के दिन अस्तांचल सूर्य को अर्घ्य दिया जाएगा और फिर बुधवार को सप्तमी की प्रातकाल में सूर्योदय के समय अर्घ्य दिया जाएगा। उसके बाद प्रसाद वितरण कर व्रती भोजन ग्रहण करेंगे।